Verdoemende aantygings teen VBS BankDie DA het Sondag ŉ beroep op die polisie gedoen om aantygings van omkopery en korrupsie by die omstrede VBS Mutual Bank te ondersoek. Alf Lees, woordvoerder vir die DA, het gesê die DA het kennis geneem van die “verdoemende berigte vandag [Sondag] wat aantoon hoe VBS-direkteure en hul aandeelhouers Vele Investments glo die bank uit meer as R1,5 miljard bedrieg het,” het Lees gesê. Volgens Lees maak die besonderhede van dié grootskaalse korrupsie deel uit van ŉ beëdigde verklaring van VBS-kurator Anoosh Rooplal. VBS-direkteure het glo miljoene rande aan omkoopgeld aan politici en hoof- uitvoerende beamptes by die passasierspooragentskap (Prasa) en die openbare beleggingskorporasie (OBK) betaal om sodoende die deponering van openbare geld in die bank te fasiliteer. “Dit is verdoemende aantygings en almal wat hulself verryk het, moet deur die polisie ondersoek word en aan die pen ry.”